
2022, tawata e Ana di Inversion y 
Oportunidad y e comunidad di nos dushi 
Aruba, a uni mas, despues di e temponan di 
mas hopi desafio di nos historia. 


Cvefyn Wever-Crves, 


PROME MINISTER 


Parlamentario Gerlien Croes no mester bruha 


EVELYN WEVER-CROES NO TA MIKE EMAN 


Mike Eman a tapa, sconde, defende, y brasa corupcion 
Evelyn Wever-Croes mes a pidi un investigacion 

E siman aki, Parlamentario di AVP, sefiora Gerlien Croes un 
biaha mas ta cuestiona y alabes malinforma pueblo tocante 
e investigacion di Arubahuis. Ta importante pa recorda 
Parlamentario Gerlien Croes, cu investigacion di Arubahuis a 
cuminsa bou di peticion di Prome Minister di Aruba, señora 
Evelyn Wever-Croes. E proceso di investigacion a cana su 
caminda legal manera cu mester ta. 


Manera ta conoci ta Premier Wever-Croes mes a pidi Centrale 
Accountantsdienst (CAD) pa haci investigacion ora el'a wordo 
informa cu por tin asuntonan administrativo di Arubahuis cu 
no a cana manera mester ta. A amplia e investigacion den e 
proceso, y mesora a cuminsa introduci e cambionan necesario 
pa tin claridad den e asunto. 

"Mi kier recorda oposicion y tur politico cu cada biaha kier bin 
cu e topico aki dilanti, cu ta AMI a pidi un investigacion den 
Arubahuis y cu semper ma bisa cu esun cu haci algo robes, e 
mester carga su responsabilidad, sinta riba su blaar sin importa 
kende e persona ta", Prome Minister a enfatisa. 

Algo cu Parlamentario Gerlien Croes no por expresa nunca. 
Pasobra den caso di Arubahuis ta Prome Minister mes a pidi pa 
investiga. Pero den caso di su colega di partido, sefior Benny 
Sevinger, su ex prome minister di Aruba, sefior Mike Eman 
nunca a pidi investigacion y nunca nan a bay Parlamento. Mas 
bien, henter e partido di oposicion a brasa sefior Sevinger 
apesar di tur acusacion su contra y mas ainda, nan ta defende 


nan colega apesar di tur e berdadnan bergonsoso cu a sali 
dilanti den e tratamento di caso Avestruz recientemente. 


Por lo tanto, ta recorda Parlamentario Gerlien Croes pa e no 
bruha, pasobra Evelyn Wever-Croes no ta Mike Eman. Mike 
Eman si a tapa, sconde, defende, y brasa corupcion y nunca 
a pidi un investigacion ora cu cosnan no tawata cana bon den 
su gobernacion. 


Sinembargo, Parlamentario Gerlien Croes nunca a distancia 
su mes di Benny Sevinger. Nunca a duna comentario di e caso 
aki cu ya a wordo investiga y trata den corte. Y Parlamentario 
Gerlien te ainda no a distancia su mes di corupcion ni a 
condena e corupcion aki, cu ta wordo considera e caso di 
corupcion di mas grandi den historia di gobernacion na Aruba. 
Pa e motibo aki mes, Gerlien Croes no tin autoridad moral pa 
cuestiona Gobierno riba Arubahuis, y tampoco Gerlien Croes 
tin autoridad di papia di integridad. 

Prome Minister a duna di conoce cu tur carta a wordo 
contesta. Y un biaha mas ta pidi oposision pa no busca pa 
daña e investigacion. Parlamento ta haya contesta ora e ta 
huridicamente posibel. Como hurista Parlamentario Gerlien 
Croes mester compronde esey. Parlamentarionan of politiconan 
cu ta wordo investiga of tin coleganan cu ta wordo investiga, 
mester comprende cu investigacionnan manera di Arubahuis 
ta tarda. 

"Manera semper mi a demostra, mi ta para tras di mi palabra. 
Integridad ta hopi importante pa mi y pa mi Gobierno hasta 
ora cu mester tuma desicionnan cu no ta mas popular, mi a 
demostra cu mi tin e determinacion pa tuma e desicionnan aki 
cu ta na bienestar di pais Aruba. Y pueblo di Aruba por sigui 
conta riba esaki. Transparencia y bon gobernacion. 

Pronto Gobierno di Aruba lo duna informacion den Parlamento 
di e caso di Arubahuis. Gobierno lo no sconde nada pasobra 
ta Gobierno mes a pidi pa investigacion wordo haci. Contrario 
na e prome minister anterior, señor Mike Eman cu si no a worry 
pa pidi investigacion riba su gobernantenan pero si a brasa 
corupcion den pleno gobernacion y awo tambe den oposicion”, 
Prome Minister Evelyn Wever-Croes a enfatisa. 

Prome Minister Evelyn Wever-Croes: 


PROME MINISTER A REUNI CU MINISTER DI 
FINANSA DI HULANDA RIBA DIFERENTE TEMA 
FINANCIERO 

Prome Minister Evelyn Wever-Croes, durante su 
bishita di trabou na Hulanda, a reuni cu Minister 
di Finansa di Hulanda sra. Sigrid Kaag y su 
consehoranan riba varios tema financiero. 


Prome Minister a expresa di ta conoce Minister 
Kaag di prome cu el a bira minister di finansa 
mirando cu e tempo ey e tabata encarga cu 
comercio internacional. Durante e periodo ey, 
Prome Minister Wever — Croes a biaha pa New 
York na varios ocasion cu Minister Kaag na unda 
tabata tin hopi combersacion entre otro, riba e 
desaroyo di pais Aruba. Durante e reunion aki, 
Prome Minister a splica di e situacion financiero 
actual di pais Aruba y a trece dilanti e retonan 
cu ta wordo premira pero tambe tur loke Aruba a 
surpasa caba durante e ultimo aña. Tambe a haci 
palabracionnan con pa sigui pa futuro. 


Aruba pronto lo mester paga Hulanda e fiansa bek, | 
y mirando cu e ministerio di finansas na Hulanda ta 
esun encarga cu esaki, ta importante pa haci bon 
palabracionnan riba e tema aki, Prome Minister a 
termina bisando. 

Prome Minister Evelyn Wever-Croes: 


REUNION CU SECRETARIO DI ESTADO 
ALEXANDRA VAN HUFFELEN RIBA TEMA 
FINANCIERO DI ARUBA 


A delibera riba e pago di e debe cu Aruba tin cu Hulanda debi 
na e pandemia 


Diaranson na Hulanda, e reunionnan 
a continua principalmente riba e tema 
financiero di nos pais. Na Binnenlandse 
Zaken en Koninkrijksrelaties (BZK), Prome 
Minister Evelyn Wever-Croes, Minister 
Xiomara Maduro, Minister Plenipotenciario 
sefior Ady Thijsen, Consehero sefiora 
Indra Zaandam y director di Directie 
Financiën señor Derrick Werleman, a 
reuni cu Secretario di Estado Alexandra 
van Huffelen. 


Prome Minister a duna di conoce cu a 
trata varios tema importante y e tema di 
finnasas di Aruba tawata e tema principal. 
Riba e tema aki a delibera riba e pago di 
e debe cu Aruba tin cu Hulanda debi na 
e pandemia. A haci cierto palabracionnan 
pa cuminsa papia riba e tema aki pronto. 


Un otro topico cu a haya atencion den e reunion cu señora 
Van Huffelen ta tocante e inversionnan cu Aruba mester entre 
otro inversion pa enseñansa, pa nos cuido medico, pa clima y 
energia pa asina bay riba energia mas limpi y alternativo. 


“Nos no por haci e inversionnan aki bou di e situacion cu nos tin 
actualmente cu Hulanda y nos no tin e finansas pa inversion. 
Hulanda ta bay yuda nos riba esaki y pronto lo cuminsa papia 
riba e areanan aki”, Prome Minister a duna di conoce. 


Gobierno di Aruba tin su vision pa 2023 pa un termino largo 
defini riba e tema aki. Pasobra ta importante pa tin un vision 
di loke Gobierno kier logra y na unda y con Hulanda por yuda. 
Hulanda ta dispuesto pa yuda Aruba pa tin un miho enseñansa, 
cuido di salud y cuido pa nos grandinan, infrastructura, caretera 
y edificio y viviendanan. 


“E tabata un bon reunion cu Secretario di Estado na unda 
cu nos a trece dilanti tur e temanan cu tin nos preocupacion. 
Nos ta finalisando 2022 cu tawata un aña hopi dificil y cu hopi 
discusion riba e tema financiero. Pero mirando cu ya caba nos 
a pasa e presupuesto pa 2023 y cu un surplus, ta duna nos 
un trankilidad pa drenta un aña nobo na unda cu Gobierno di 


Aruba por concentra riba cosnan grandi y ehecuta esakinan. 
Esaki, tawata tambe e conclusion di e reunion cu señora 
van Huffelen diaranson na Hulanda”, Prome Minister Evelyn 
Wever-Croes a duna di conoce. 

Y cu optimismo nos ta drenta un aña nobo. 
Y nos ta prepara mas cu nunca pa atende 
cu retonan y cambia nan den 

oportunidadnan nobo. 


MINISTER DI HUSTICIA Y ASUNTONAN 
SOCIAL ROCCO TJON A HABRI E CONGRESO 
DI E "DOORONTWIKKELING INFORMATIE 
ORGANISATIES CARIB" (DIOC) ORGANISA PA E 


Dialuna mainta, e siman a inicia cu un congreso importante pa 
loke ta e “doorontwikkeling informatie organisatie Carib" (DIOC) 
organisa pa e College di Korpschef. Ta trata di un congreso, 
caminda tur stakeholders lo sigui un curso di "intelligence 
training”, pero banda di esaki, tambe lo tin e oportunidad pa haci 
palabracionnan concreto pa loke ta metodonan pa traha mas di 
serca cu otro, comparti tareanan y tambe "overlegstructuren". 


E mandatario a indica di ta satisfecho di por a participa na e 
inicio di e congreso pa loke ta inversionnan cu mester tuma 
luga den nos departamentonan di informacion den ful Caribe. 
Manera ta conoci, un di e puntonan di mas importante den e 
plan di maneho di Ministerio di Husticia y Asuntonan Social, ta 
e hecho cu nos mester combati criminalidad door di inverti mas 
den nos departamentonan di informacion. Pues, a yega ora pa 
nosrealisa cu pa por combati criminalidad na un manera efectivo 
y eficiente, e no ta un luho mas pa tin un bon departamento 
di informacion, pero mas bien a bira algo crucial. Esaki tambe 
ta e motibo pa cual "informatiehuishouding" y trabounan basa 
riba informacion ta un di e prioridadnan di e agenda strategico 
di Ministerio di Husticia y Asuntonan Social. 


Openbaar Ministerie Carib 


DIOC MEETING 

wak cu e College van Korpschef a organisa e encuentro 
aki, caminda departamentonan hudicial di ful reino como 
tambe otro instancianan ta bin hunto pa asina wak, con na 
un miho manera, por comparti informacion cu otro y traha 
palabracionnan riba esaki, teniendo na cuenta e desaroyonan 
local y internacional, pero na mes momento tambe ta wak e 
retonan pa loke ta e parti tecnico y huridico. E congreso lo tin 
un duracion di tres dia, pues lo haci uzo di e tres dianan aki pa 
ofrece tur e participantenan un workshop pa loke ta trata tur e 
desaroyonan nobo den e mundo di inteligencia y informacion. 


Por ultimo, a manda palabranan di pabien na e College van 
Korpschef y henter e team di implementacion pa loke ta e 
encuentro importante aki, esaki den nos esfuersonan pa sigui 
combati criminalidad a traves di interligencia y informacion. 

Minister Rocco Tjon: 


A REUNI CU EMBAHADOR DI REINO NA 
VENEZUELA SR. ROBERT SCHUDDEBOOM 


Recientemente, Minister di Husticia y Asuntonan Social 
Rocco Tjon, a reuni cu e embahador di Reino na Venezuela, 
Sr. Robert Schuddeboom, hunto cu e waarnemend hoofd di 
Asuntonan di Exterior, Sra. Olivia Croes, y a toca diferente 
puntonan. Un bes mas, a toca primordialmente e reapertura 
di frontera cu Venezuela, y a duna un splicacion amplio di e 
grupo di trabou cu ta preparando pa cu esaki, como tambe e 
analisisnan pa loke ta e impacto di esaki, teniendo na cuenta 
e parti di siguridad. 


Segun e mandatario, e ta wak bek riba un reunion sumamente 
positivo, caminda manera menciona, a toca e tema di e 
reapertura di nos fronteranan. Sinembargo, manera ta conoci, 
Aruba a duna di conoce caba cu, na un manera gradual, lo kier 
habri e fronteranan bek, pa cual motibo tin un grupo di trabou 
actualmente cu ta haciendo un analisis di kico lo ta e impacto 
di esaki. E punto di salida ta cu, lo kier haci e reapertura na un 
manera responsabel, y pa e motibo aki, mester tene cuenta cu 
diferente faceta pa cu esaki. 


A trata di un discusion sano, caminda a analisa diferente 
partinan di e reapertura, caminda Sr. Schuddeboom tambe 
a splica kico e situacion ta actualmente na Venezuela, como 
tambe con nan ta wak e parti di reapertura. Ta asina cu lo ricibi 
un actualisacion cada dos siman di e grupo di trabou, y tur e 
trabounan cu nan ta prepara pa loke ta e impacto den cuadro 
di e contexto financiero tambe, cual ta un punto cu tambe a 
wordo treci padilanti. 


Por ultimo, tin cu bisa cu apesar cu e landspakket ta indica cu no 
lo tin un recorte pa loke ta gastonan di personal den husticia, e 
realidad ta, cu e ta hopi dificil pa por emplea mas personal, pa 
loke ta e diferente departamentonan cu tin un rol sumamente 
importante pa garantisa siguridad na nos fronteranan. Dentro 
di e contexto aki, a duna un splicacion amplio pa cu esaki, y 
lo continua cu e trabounan. Dentro di poco ful e analisis di e 
grupo di trabou aki lo ta cla y lo wordo comparti na su debido 
tempo cu socionan di Hulanda. 


Tur final di aña ta indica un comienso nobo. 

Nos ta keda gradici cu den aña 2022, 
nos a lanta cabes y mira recuperacion, cu 
esfuerso di cada ciudadano. 


MINISTER 
Edy 2 “πρ. 

DURANTE CONFERENCIA DI PRENSA NA 


BOARDWALK NA MALMOK, A LANSA 
PROYECTO GR FIT CU TA UN REALIDAD 


Dialuna ultimo durante conferencia di prensa Ministerio di 
Deporte, Ministerio di Turismo y Aruba Tourism Authority 
a lansa QR FIT. Un proyecto innovativo y beneficioso cu ta 
stimula mas movecion, deporte y recreacion. E proyecto ta fit 
den e vision y maneho di Gabinete Wever- Croes ΙΙ. E ta un 
proyecto unda cu local y turistanan pa medio di nan telefon, por 
scan e QR code cu ta accesibel riba e caminda di Boardwalk 
Malmok y nan por scoge diferente ehercicio. 


Manera cu scan e QR code, esaki ta mandabo di biaha pa un 
website unda bo por haci ehercicio for di e pagina web mes of 
tin e opcion pa baha e aplicacion. Tin diferente categoria, esta 
beginner/intermediate /advanced y 60 diferente ehercicio. Tur 
dia lo tin uno diferente disponibel pa hende por scoge for di dje. 
Minister Endy Croes ta felicita y danki na ATA, IBISA, colega 
Minister Dangui Oduber cu realisacion di e proyecto aki. Alabes 
ta encursaha comunidad pa haci uzo di un infrasctructura 
digital pa keda FIT! 

“Ningun hende no kier para den rij mucho largo na Registro Civil (Censo)" 


BON ADMINISTRACION DI DATO PERSONAL TA 
MAS IMPORTANTE nin HOPI BIAHA TA PRIMA. 


Den Reino, cada isla mes ta administradado 
personal di su  habitantenan. Esey e 
departamentonan di registro civil ta haci. Ta hopi 
importante cu esaki ta sosode bon. E datonan 
mester ta confiabel. Sigur si kier sigui digitalisa 
den futuro. P'esey e departamentonan di registro 
civil na e diferente islanan mester funciona bon y 
actua corectamente segun ley. Esey ta percura pa 
un base solido. Hopi cos ta depende di esey. Si 
nan no funciona bon, otro departamentonan no por 
haci nan trabou, pasobra nan tin cu warda mucho 
largo riba e informacion cu nan ta pidi. No por logra 
meta. Plús: ningun hende no kier para largo den Π |- 
na Registro Civil. Djis pa menciona un ehempel. 
Hende kier pa yud'e rapidamente y bon. Y esey 
ta logico tambe. Y preferiblemente no mester bay 
di loket pa loket. Den algun palabra, bon base ta 
bay pa dato confiabel y empleadonan cu na e nivel 
corecto tin e conocemento corecto. 


Riba 14 y 15 di november tabatin un encuentro atrobe 
na Corsou di Plataforma pa Suministro di Informacion 
Personal na Antias Hulandes y Aruba (PIVA). 

E plataforma akí ta topa dos biaha pa aña pa percura pa: 


. bon calidad di dato personal; 

° bon registracion di dato personal (nobo); 

° bon cooperacion entre e islanan y Hulanda; 

° percura cu e mandatarionan ta compronde con 


importante un bon administracion di ciudadano ta y cu ta bini 
suficiente atencion y recurso disponibel pa logra e metanan 
aki. 


Esaki tabata e prome biaha despues di e periodo di COVID 
cu e miembronan di PIVA a mira otro atrobe. Hunto a analisa 
maneho di e plataformanan di PIVA y di asunto civil. Asina 
a papia tocante e calidad di servicio (digital) y trahamento 
cu dato. Tambe tabatin reto pa elimina problema cu ta crea 
retraso. Pa e motibo aki algun departamento no por a logra 
nan metanan. 


Cua ta e reto mas grandi di Plataforma PIVA? 

Tin biaha legislacion den Reino ta diferente, pero tog ta traha cu 
mesun sistema. Ta un reto grandi pa apesar di e diferencianan, 
tog traha hunto. PIVA ta un sistema cu tur 6 isla ta uza. Cada 
isla tin un propio PIVA cu ta den contacto cu e PIVA-nan di otro 
islanan. Asina un persona por inscribi na solamente un isla 
den Reino. Pero asina un fout por muda tambe pa un otro isla, 
of pa Hulanda. Ora un hende muda, e fout por muda cune. 


Mas y mas diferencia 

Tin mas y mas diferencia entre e datonan cu ta registra na e 
diferente islanan. Esaki ta conta pa administracion di poblacion, 
pero tambe pa registro civil (fuente di tur dato). Esaki ta bini 
pasobra for di 10-10-10 e paisnan den Reino ta traha propio 
ley pa tene administracion di poblacion. Pa entidadnan publico 
si tin un ley. P'esey un bon cooperacion ta hopi importante. 


Tambe ta importante pa haci palabracion cu otro tocante 
consecuencia di e diferencianan akí pa e administracionnan 
di poblacion. 


Plataforma PIVA 

Plataforma PIVA ta consistí di e hefenan di e departamentonan 
di asunto civil di Aruba, Boneiro, Corsou, Saba, St. Eustatius, 
St. Maarten, gabinetenan di gobernadornan di Aruba, Corsou y 
Sint-Maarten, Servicio di Reino pa Dato di Identidad, Ministerio 
pa Asuntonan Interior di Hulanda y Relacionnan di Reino (het 
ministerie van Binnenlandse Zaken en Koninkrijksrelaties - 
BZK) y e departamento di Gobierno Digital (DO). Tabatin 28 
persona presente. Algun miembro a tene un presentacion. E 
miembronan a haya e ultimo informacionnan tocante e agenda 
di digitalisacion di Reino y e campaña relaciona cu fraude di ID. 
Ademas, a papia tocante e sistema di diploma pa certificacion 
di empleadonan manera NVVB a traha. NVVB ta para pa 
Nederlandse Vereniging Voor Burgerzaken. Naturalmente a 
dedica hopi atencion na e consecuencianan di BSN (Burger 
Service Nummer) cu ta bay uza awor na Hulanda Caribense 
tambe. Finalmente a conta brevemente di e plannan pa 2023. 


No ta bay semper pa contenido, sino proceso - si bo kier 
exito, bo mester ta conecta 


Dentro di Reino no ta facil semper pa traha hunto na mesun 
meta. Specialmente ora tin diferente ley. Tur isla tin tambe un 
propio storia y un propio cultura. E ora ey ta importante pa 
realisa cu bo ta hunto. Artista Omar Sling a duna un tayer pa e 
plataforma. Omar a haci esey na Flor de Marie, den un centro 
di bario mey mey di Skarlo. Encargo: traha un instrumento di 
musica cu material cu ta benta afo y despues toca hunto. Pensa 
simpel, e ora ey semper tin posibilidad. Basta bo ta habri pa 
esey. Basta bo ta mira posibilidad. No mira loke no por. Omar 
a laga mira cu den musica bo tin cu traha hunto pa yega na 
acuerdo. Sino no ta posibel pa toca hunto. Un pensamento 
bunita cu ta simbolo pa un bon cooperacion den futuro. 

E miembronan ta wak bek riba un encuentro bunita. 


ARA 2022 
A BRINDA NOS E 
OPORTUNIDAD 
PA LOGRA E IMPOSIBEL. 
HUNTO NOS A CAMBIA 
E RUMBO DI DIFICULTAD Y 
TRANSFORMA NOS VISION 
DEN REALIDAD. 
NOS A TRAHA DURO PA E 
CRECEMENTO Y EXITO 
DI NOS PAIS. 
E SACRIFICIO DI 
CADA CIUDADANO 
A DIRIGI NOS DEN UN 
ENTRADA DI 2023 
YEN DI FE Y SPERANSA 
PA UN ANA NOBO 
PROSPERO Y RESILIENTE. 

